b'\n_START_ARTICLE_\nMarija Maister\n_START_SECTION_\n\xc5\xbdivljenje in delo\n_START_PARAGRAPH_\nMarija (tudi Mary) je prva h\xc4\x8derka zdravnika Stanka Stergarja v Gornjem Logatcu. Kasneje se je Stergarjeva dru\xc5\xbeina preselila v Ljubljano, kjer je o\xc4\x8de postal zdravnik okro\xc5\xbenega glavarstva. Marija Stergar je v Ljubljani kon\xc4\x8dala vi\xc5\xa1jo dekli\xc5\xa1ko \xc5\xa1olo, ki je bila tedaj najvi\xc5\xa1ja \xc5\xa1ola v mestu za \xc5\xbeensko mladino. Po letu 1911 je to \xc5\xa1olo nadomestil \xc5\xbeenski licej. Poleg splo\xc5\xa1ne izobrazbe so si dekleta pridobila znanje slovenskega in nem\xc5\xa1kega jezika, u\xc4\x8dile so se tudi franco\xc5\xa1\xc4\x8dine._NEWLINE_Stergarjeva se je kot dvajsetletnica leta 1905 poro\xc4\x8dila z nadporo\xc4\x8dnikom Rudolfom Maistrom. Marija je po tem, ko je postal njem mo\xc5\xbe general in osvoboditelj Maribora, stopila kot zavedna Slovenka v prve vrste mariborskih narodnih dam in s svojim \xc4\x8dlovekoljubjem dejala pe\xc4\x8dat mestnemu slovensko usmerjenemu \xc5\xbeenstvu. Bila je organizatorka in pobudnica razli\xc4\x8dnih humanih akcij (skrb za zdravje otrok, pomo\xc4\x8d dija\xc5\xa1tvu in akademski mladini, podpora kulturi in mladim umetnikom), ki jih je vedno izpeljala s skrbno izbranim odborom. Sodelovala je skoraj v vseh mariborskih nacionalnih in kulturnih dru\xc5\xa1tvih, tako na primer pri Jadranski stra\xc5\xbei, Rde\xc4\x8dem kri\xc5\xbeu, Dru\xc5\xa1tvu za zdravstveno za\xc5\xa1\xc4\x8dito dece in mladine. 20 let je vodila Mariborsko \xc5\xbeensko dru\xc5\xa1tvo, ki je bilo podru\xc5\xbenica Splo\xc5\xa1nega slovenskega \xc5\xbeenskega dru\xc5\xa1tva. Kot zavzeti predsednici Francoskega kro\xc5\xbeka v Mariboru ji je francoska vlada podelila celo dve odlikovanji (Palme academique in Mouchan d`Isticar). Z odli\xc4\x8dnim znanjem franco\xc5\xa1\xc4\x8dine je bila v veliko pomo\xc4\x8d svojemu mo\xc5\xbeu v \xc4\x8dasu pogovorov z antantnimi oficirji po prevratu 1918. Jugoslovanska vlada pa jo je odlikovala z redom sv. Save IV. stopnje._NEWLINE_Njen pogreb je bil prava narodna manifestacija.'